RESOLUCIÓN do 23 de abril de 2025, da Dirección Xeral de Xustiza, pola que se aproba a relación de postos de traballo das oficinas de xustiza nos municipios de Galicia.
Consellería de Presidencia, Xustiza e Deportes — III. Outras disposicións — 07/05/2025

A Lei orgánica 6/1985, do 1 xullo, do poder xudicial (en diante, Lei orgánica do poder xudicial), define no seu artigo 439.ter as oficinas de xustiza nos municipios como aquelas unidades que, sen estaren integradas na estrutura da oficina xudicial, se constitúen no ámbito da organización da Administración de xustiza para a prestación de servizos á cidadanía dos respectivos municipios. En cada municipio onde non teña a súa sede un tribunal de instancia existirá unha oficina de xustiza, que prestará servizos na localidade onde estea situada.
As oficinas de xustiza de municipios de máis de 7.000 habitantes e aqueloutras en que a carga de traballo o xustifique estarán servidas por persoal funcionario dos corpos ao servizo da Administración de xustiza, e a súa determinación corresponderalles ao Ministerio de Xustiza e ás comunidades autónomas con competencias asumidas, nos seus respectivos ámbitos. En todo caso, a Secretaría destas oficinas de xustiza será desempeñada por persoal do corpo de xestión procesual e administrativa, conforme se determine na correspondente relación de postos de traballo.
O persoal funcionario ao servizo da Administración de xustiza destinado en postos de traballo cuxa actividade sexa declarada compatible de conformidade co artigo 521.3 E) da propia Lei orgánica do poder xudicial realizará as tarefas propias da oficina de xustiza no municipio, así como as da oficina xudicial correspondente. No caso destas últimas, farao baixo a dependencia funcional do director ou directora do servizo para o cal desenvolva a actividade compatible.
Por outra banda, o Real decreto 1033/2007, do 20 de xullo, establece os postos tipo das distintas unidades que integran as oficinas xudiciais e outros servizos non xurisdicionais, de conformidade co establecido no artigo 519.2 da Lei orgánica do poder xudicial. Así mesmo, o artigo 521.1 da dita Lei orgánica dispón que a ordenación do persoal funcionario e a súa integración nas distintas unidades ou oficinas se realizará a través das relacións de postos de traballo que se aproben e que, en todo caso, serán públicas, e engade no seu número 2 que as relacións de postos de traballo conterán a dotación de todos os postos de traballo das distintas unidades ou oficinas e indicarán a súa denominación, localización, os requisitos exixidos para o seu desempeño, o complemento xeral de posto e o complemento específico.
Así mesmo, o artigo 522 da Lei orgánica do poder xudicial atribúelles ás comunidades autónomas con competencias asumidas, logo de negociación coas organizacións sindicais, a competencia para elaborar e aprobar as relacións de postos de traballo en que se ordenan os postos das oficinas e unidades previstas no artigo 520.1, correspondentes ao seu ámbito de actuación. Pola súa banda, a línea d) do artigo 521.3 A) entende que son centros de destino, entre outros, cada unha das oficinas de xustiza nos municipios, sen prexuízo do réxime de compatibilidade dos seus postos cos da oficina xudicial do mesmo partido xudicial cando así se determine.
Mediante o Acordo da Conferencia Sectorial de Xustiza do día 21 de decembro de 2022 aprobáronse o Modelo de referencia das oficinas de xustiza nos municipios e o Modelo de referencia das relacións de postos de traballo das oficinas de xustiza nos municipios.
En virtude do establecido no artigo 20.1 do Estatuto de autonomía de Galicia, e da transferencia de funcións á Comunidade Autónoma de Galicia en materia de medios persoais ao servizo da Administración de xustiza, operada a través do Real decreto 2397/1996, do 22 novembro, o persoal funcionario dos corpos de medicina forense, de xestión procesual e administrativa, de tramitación procesual e administrativa e de auxilio xudicial depende organicamente da Comunidade Autónoma a través da Consellería de Presidencia, Xustiza e Deportes.
Polo exposto, de conformidade co establecido no artigo 522.2 da Lei orgánica do poder xudicial, e no exercicio das competencias atribuídas polo Decreto da Xunta de Galicia 438/1996, do 20 de decembro, de asunción e atribución a este departamento das ditas competencias, así como polo Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes, logo de negociación sindical e logo comunicación ao Ministerio de Xustiza,
Artigo 1.
Aprobación da relación de postos de traballo
Apróbanse as relacións de postos de traballo das oficinas de xustiza nos municipios de Galicia que figuran no anexo desta resolución.
Artigo 2.
Procesos de reorganización
Os procesos de reorganización derivados da entrada en funcionamento das oficinas de xustiza nos municipios de Galicia realizaranse consonte o disposto na disposición transitoria cuarta da Lei orgánica 19/2003, do 23 de decembro, de modificación da Lei orgánica 6/1985, do 1 de xullo, do poder xudicial, na redacción dada polo artigo segundo da Lei orgánica 1/2009, do 3 de novembro, complementaria da Lei de reforma da lexislación procesual para a implantación da nova oficina xudicial, pola que se modifica a Lei orgánica 6/1985, do 1 de xullo, do poder xudicial.
Artigo 2.
Entrada en funcionamento
As oficinas de xustiza nos municipios de Galicia entrarán en funcionamento o 1 de xullo de 2025 en todos os partidos xudiciais, agás nos partidos xudiciais da Coruña, Santiago de Compostela, Ferrol, Lugo, Ourense, Pontevedra e Vigo, en que entrarán en funcionamento o 31 de decembro de 2025.
Disposición derradeira única.
Entrada en vigor
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 23 de abril de 2025
Provincia da Coruña:
Provincia de Lugo:
Provincia de Ourense:
Provincia de Pontevedra: